Odvolanie podané 15. februára 2018: HTTS Hanseatic Trade Trust & Shipping GmbH proti rozsudku Všeobecného súdu (tretia komora) z 13. decembra 2017 vo veci T-692/15, HTTS Hanseatic Trade Trust & Shipping GmbH/Rada Európskej únie
(vec C-123/18 P)
Jazyk konania: nemčina
Účastníci konania
Odvolateľka: HTTS Hanseatic Trade Trust & Shipping GmbH (v zastúpení: M. Schlingmann, Rechtsanwalt)
Ďalší účastníci konania: Rada Európskej únie, Európska komisia
Návrhy odvolateľky
Odvolateľka navrhuje, aby Súdny dvor
zrušil v celom rozsahu rozsudok Všeobecného súdu (tretia komora) z 13. decembra 2017 vo veci T-692/15 HTTS Hanseatic Trade Trust & Shipping GmbH proti Rade Európskej únie, ktorú v konaní podporuje Európska komisia,
zaviazal Radu
zaplatiť odvolateľke náhradu škody vo výške 2 516 221,50 eura za majetkovú a nemajetkovú ujmu z dôvodu zaradenia odvolateľky do zoznamu osôb, subjektov a orgánov, ktoré sú predmetom reštriktívnych opatrení v prílohe V nariadenia (ES) č. 423/20071 a prílohe VIII nariadenia (EÚ) č. 961/20102,
zaplatiť odvolateľke úroky z omeškania vypočítané na základe sadzby stanovenej Európskou centrálnou bankou pre hlavné operácie refinancovania zvýšenej o dva percentuálne body od 17. októbra 2015 až do úplného zaplatenia vyššie uvedenej sumy,
nahradiť trovy konania, predovšetkým výdavky odvolateľky.
Odvolacie dôvody a hlavné tvrdenia
Odvolateľka zakladá svoje odvolanie na porušení práva Únie Všeobecným súdom.
Uplatňuje predovšetkým tieto porušenie práva Únie:
• Všeobecný súd sa tým, že v prospech Rady zohľadnil okolnosti a informácie, ktoré Rada predložila až po prijatí protiprávnych opatrení, a čiastočne až v odvolacom konaní, dopustil nesprávneho právneho posúdenia, pokiaľ ide o dátum relevantný pre posúdenie.
• Všeobecný súd sa dopustil nesprávneho právneho posúdenia tým, že dospel k záveru, že existovali indície, že bolo minimálne pravdepodobné, že odvolateľku „vlastní a kontroluje iný subjekt [v tomto prípade: IRISL]“. Všeobecný súd najmä uplatnil nesprávne kritérium posúdenia, nesprávne zohľadnil informácie Rady, ktoré táto k dátumu posúdenia vôbec nemala, nestanovil stupeň (údajného) ovládania alebo intenzitu kontroly a indície nesprávne posúdil.
• Všeobecný súd sa dopustil nesprávneho právneho posúdenia tým, že sa domnieval, že nariadenia č. 668/20103 je v rozsahu, v akom sa týka žalobkyne, legálne.
• Všeobecný súd sa dopustil nesprávneho právneho posúdenia tým, že sa domnieval, že nedostatočné odôvodnenie opatrení prijatých voči odvolateľke v zásade nemôže zakladať zodpovednosť EÚ a nesprávne upustil od preskúmania, či došlo k porušeniu práva na účinnú súdnu ochranu.
____________
1 Nariadenie Rady (ES) č. 423/2007 z19. apríla 2007, o reštriktívnych opatreniach voči Iránu, Ú. v. EÚ L 103, 2007, s. 1.
2 Nariadenie Rady (EÚ) č. 961/2010 z 25. októbra 2010, o reštriktívnych opatreniach voči Iránu, ktorým sa zrušuje nariadenie (ES) č. 423/2007, Ú. v. EÚ L 281, 2010, s. 1.
3 Vykonávacie nariadenie Rady (EÚ) č. 668/2010 z 26. júla 2010, ktorým sa vykonáva článok 7 ods. 2 nariadenia (ES) č. 423/2007 o reštriktívnych opatreniach voči Iránu, Ú. v. EÚ L 195, 2010, s. 25.